b'\n_START_ARTICLE_\nOslofjordtunnelen\n_START_PARAGRAPH_\nOslofjordtunnelen er en unders\xc3\xb8isk vejtunnel under Oslofjorden i Norge. Tunnelen g\xc3\xa5r mellem Dr\xc3\xb8bak i Frogn kommune og Verpen i Hurum kommune, og er en del af rigsvej 23. Tunnelen er 7306 meter lang, og p\xc3\xa5 det dybeste 134 meter under havet. St\xc3\xb8rste stigning i tunnelen er 7%. Oslofjordtunnelen og resten af Oslofjordforbindelsen blev \xc3\xa5bnet af Kong Harald V den 29. juni 2000. Den er en alternativ vejforbindelse under Oslofjorden, uden om Oslo, og den erstatter f\xc3\xa6rgestr\xc3\xa6kningen mellem Dr\xc3\xb8bak og Storsand._NEWLINE_Oslofjordtunnelen har et spor i hver retning og en ekstra krybebane p\xc3\xa5 stigningerne. Fartgr\xc3\xa6nsen i tunnelen er 70 km/t. Tunnelen har fotobokse til automatisk fartm\xc3\xa5ling, og den har haft videooverv\xc3\xa5gning siden 15. januar 2005. Oslofjordtunnelen er delvis bompengefinansieret med betalingsanl\xc3\xa6g \xc3\xb8st for tunnelen.\n_START_SECTION_\nHistorie\n_START_PARAGRAPH_\nStortinget vedtog udbygingen af Oslofjordforbindelsen 13. december 1996. F\xc3\xb8rste dynamitsalve blev spr\xc3\xa6ngt 14. april 1997. Arbejdet blev besv\xc3\xa6rliggjort af en svaghedszone med sand og grus, som forsinkede byggeriet. Problemet blev l\xc3\xb8st ved at de l\xc3\xb8se sten i svaghedszonen blev frosset._NEWLINE_16. august 2003 blev tunnelen oversv\xc3\xb8mmet efter at pumpesystemet svigtede. 28. december samme \xc3\xa5r faldt 12 tons sten ned fra tunneltaget. Efter den h\xc3\xa6ndelse var tunnelen lukket i en uge. Under en inspektion 16. januar 2004 fandt geologerne et nyt omr\xc3\xa5de med l\xc3\xb8se sten i tunnelen, og derefter blev den lukket frem til 2. april. I st\xc3\xb8rstedelen af denne periode sejlede der f\xc3\xa6rger p\xc3\xa5 den gamle rute mellem Dr\xc3\xb8bak og Storsand.'